1Yesus hamauh dengan kare murid Ayue, "Kare taloh je manampa sabab oloh mawi dosa pasti aton. Tapi calaka oloh je mawi sabab te! 2Labih bahalap amon bindang batu hai injarat intu uyate, palus ie impaleteng akan huang tasik bara ie mawi sabab sampai ije biti bara kare oloh je korik toh mawi dosa. 3Tagal te keleh barendeng! Amon paharim mawi dosa, tingak ie. Amon ie manyasal, ampun ih ie. 4Amon ie badosa dengam hangka uju jandau tuntang genep tingkat ie dumah manalih ikau tuntang hamauh, 'Aku balaku maap,' ampun ih ie." 5Kare rasul hamauh dengan Tuhan Yesus, "Tuhan, paabas kapercayan ikei." 6Tuhan tombah, "Amon huang keton aton kapercaya kahain bawak sawi, keton tau hamauh dengan batang sikon toh, 'Pajawut ikau tuntang belom ih hong tasik,' pasti batang kayu te kareh manumon parentahm." 7"Paribasae ije biti bara keton aton tempon jipen je manaja hong tana atawa manyakatik tabiri. Amon jipen te buli, en ie hamauh dengae, 'Ayo jeleng kuman'? 8Pasti dia! Malahan ie kareh hamauh dengae, 'Natap panginan akangku. Kepan pakaian je barasih tuntang entai aku pandehan aku kuman mihop; limbah te harun ikau tau kuman.' 9Jipen te dia perlu inara karana ie jari mamenda parentah tempoe, kan? 10Kalote kea keton. Amon keton jari malalus kare taloh handiai je irentah akan keton, keleh keton hamauh, 'Ikei toh baya jipen bewei, ikei baya malalus kapatut gawin ikei.' " 11Huang panjalanae akan Yerusalem, Yesus mahalau helat due daerah, Samaria tuntang Galilea. 12Metoh Ie tame ije lewu, Ie inalih awi sapuluh oloh je buah panyakit kulit je bakaike-ikeh ampie. Ewen mendeng bara kejau 13tuntang mangkariak, "Yesus! Tuan! pasi ikei toh!" 14Katika Yesus mite ewen, Ie hamauh, "Lius talih kare imam, laku mangat ewen mariksa bitin keton." Metoh ewen mananjong, salenga nihau panyakit ewen. 15Ije bara ewen te, sana ie mangatawan arepe keleh, ie haluli sambil basasurak manara Hatalla. 16Intu taharep Yesus ie palus sontop manyembah tuntang manyewut tarimakasih akae. Oloh te oloh Samaria. 17Limbah te tinai Yesus hamauh, "En dia sapuluh biti oloh je jari aton impakeleh? Hong kueh ewen jalatien te tinai? 18Mbuhen salenga oloh luar toh ih je haluli manyewut tarimakasih akan Hatalla?" 19Palus Yesus hamauh dengan oloh te, "Hingkat, tuntang lius. Awi ikau percaya dengang-Ku, maka ikau keleh." 20Pire-pire oloh Parisi misek dengan Yesus hamparea Hatalla dumah uka marentah. Yesus tombah, "Pamarentah ain Hatalla dia nampara mahapan kare tanda je tau gitan oloh, 21sampai oloh tau hamauh, 'Ayo ite hetoh, toh ie!' atawa, 'Hong kanih ie!' Basa Hatalla jari nampara marentah hong bentok keton." 22Limbah te Yesus hamauh dengan kare murid Ayue, "Katikae kareh sampai keton handak mite ije andau barangai bara kare andau ain Anak Olon, tapi keton dia tau mitee. 23Kare oloh kareh hamauh dengan keton, 'Ite, hikau!' atawa, 'Ite, intu hetoh!' Tapi ela ih keton balua manggaue. 24Sama kilau kilat mamancar bara langit, tuntang balawa bara saran silae akan saran silae, kalote kea kareh ampin Anak Olon hong andau Ayue. 25Tapi sola-solake ie musti buah are kapehe tuntang dia inarima awi kare oloh jaman jetoh. 26Hong andau Anak Olon kareh ingarinah, ampie te sama kilau hong jaman Noah horan. 27Oloh kuman mihop, tuntang kawin; kalote raju-rajur sampai Noah tame akan huang banama tuntang danum soho dumah hayak mampatei kare oloh te samandiai. 28Kea sama kilau hong jaman Lot. Oloh kuman mihop, hajual-hapili, malan mawi tana tuntang mamangun huma. 29Tapi katika Lot balua bara Sodom, hong andau te apui tuntang barirang mohon bara langit tuntang mambinasa ewen samandiai. 30Kalote ampie kareh hong andau Anak Olon ingarinah. 31Hong andau te oloh je jari aton intu hunjun sapau humae ela mohon mado manduan kare ramo je huang huma. Kalote kea oloh je metoh hong tana ela haluli akan humae. 32Ingat taloh je jari manjadi dengan sawan Lot! 33Oloh je satiar handak manyalamat pambelome, kareh nihau pambelome. Tapi oloh je nihau pambelome kareh manyalamat pambelome. 34Percaya bewei: Hong alem te, due biti oloh je metohe batiroh intu ije ranjang, ije kareh iimbit tuntang ije tinai ilihi. 35Due biti oloh bawi metohe manggiling gandom, ije akan iimbit tuntang ije tinai ilihi. [ 36Due biti oloh metohe bagawi hong tana, ije akan induan tuntang ije tinai ilihi.]" 37Kare murid Yesus misek, "Hong kueh hal te akan manjadi Tuhan?" Yesus tombah, "Hong kueh aton hantu, intu hete aton burong je kuman hantu."
Copyright
Learn More
bjn_Latn zho_Hant eng_Latn